**NEW EUROPE MARKET**

*Godišnja konferencija TV industrije ispunjena panelima, networking prilikama i screeninzima*

[New Europe Market (NEM)](http://neweumarket.com/) najvažnija je četverodnevna konferencija u CEE regiji na kojoj se okupljaju profesionalci iz TV industrije kako bi se upoznali s najnovijim poslovnim trendovima i podijelili svoje najdragocjenije formule za uspjeh. Organizira je hrvatska tvrtka [Mediavision Ltd](http://mediavision.hr/).

NEM se jedanput na godinu održava u Dubrovniku i okuplja nacionalne televizije, Pay-TV kanale te kabelske i satelitske operatere, IPTV tvrtke, produkcijske, distribucijske i tehnološke tvrtke, medijske i marketinške agencije te druge stručnjake povezane s TV industrijom. NEM se fokusira na CEE regiju, ali sudionici dolaze iz svih krajeva svijeta. S predstavnicima iz više od 2000 kompanija, NEM se ističe kao važna platforma za medije, telekomunikacije i marketinške stručnjake.

Prvi New Europe Market bio je četverodnevni događaj održan u svibnju 2013. g. u Dubrovniku, a okupio je predstavnike 250 tvrtki koji su sudjelovali na NEM-ovu marketu i 14 panel-rasprava. 2014. g. NEM je uveo i screeninge i produkcijske radionice.

U svom trećem izdanju NEM je ponovno bio domaćin screeninga, kao i produkcijskih panela s gostima kao što su Tom Fontana i Nigel McCrery. NEM je također prvi put ugostio TV zvijezdu Tima Dalyja iz serije „Državna tajnica“.

Četvrto izdanje NEM-a obilježili su globalna premijera serije „Novine“, govor Christopha Mainuscha, generalnoga kodirektora Central European Media Enterprisesa i izvršnog direktora i predsjednika uprave Nova Groupa, VICE-ova najava širenja u regiji, kao i objava informacije o novom partnerstvu Ginxa i Skya te ITV-ovo lansiranje prvog britanskog 24-satnog eSport kanala. Sudeći prema posjetiteljima i novinarima, peto izdanje NEM-a bilo je najbolje dosad. Osim sedam iznimno zanimljivih panela o budućim trendovima u TV industriji, NEM 2017 imao je čast ugostiti holivudskoga glumca Michaela Weatherlyja. Publika je također imala prilike čuti prezentacije o inspirativnim rješenjima u TV industriji koje su održali Nielsen, Akamai, Eutelsat, Julius Film i Aspera te je uživala u neobičnoj priči o uspjehu Izzeta Pinta, osnivača i predsjednika Global Agencyja.

Eutelsat, dugogodišnji sponzor NEM-a, odlučio je iskoristiti networking događaj te proslaviti 20 godina uspješne suradnje s Fashion TV-om, pri čemu je održana i posebna revija za uzvanike. FOX Networks Group zatvorio je sezonu NEM-ovih večernjih događanja velikom proslavom u klubu Lazareti.

Jedna od najzanimljivijih prezentacija šestog izdanja NEM-a svakako je bila ona Arasha Pendarija o primjeni umjetne inteligencije u TV industriji. Raspravljalo se i o piratstvu u regiji dok su dva panela posvećena lokalnoj produkciji pokazala da kod većine FTA kanala lokalni sadržaj nailazi na najbolji odjek kod publike. NEM 2018 fokusirao se na lokalno producirani sadržaj s pogledom na budućnost i novu eru u svijetu televizijske industrije.

Cilj New Europe Marketa od njegova samog početka jest povezati ljude iz cijelog svijeta s profesionalcima iz CEE regije kako bismo uputili na njezin golemi potencijal. Najveći uspjeh svih dosadašnjih izdanja NEM-a svakako su novi poslovi dogovoreni na marketu i mnogobrojnim networking događanjima, nova poznanstva koja su sklopljena te proširenje kruga ljudi koji sudjeluju na NEM-u i koji će, nakon ovoliko uspješnih izdanja konferencije, neupitno sve više rasti.